Su-Mei Tse

D'Su-Mei Tse, gebuer den 29. Januar 1973 an der Stad Lëtzebuerg, ass eng lëtzebuergesch Musekerin a Kënschtlerin, déi an hiren Installatioune Musek, Fotografie, Kino an Danz verknëppt.

No enger Ausbildung als Cellistin an engem BTS am Textildesign huet d'Su-Mei Tse en Diplom op der École des Beaux-Arts zu Paräis gemaach.

Si huet de 14. Juni 2003 fir de Lëtzebuerger Pavillon, an der Ca' del Duca, op der Biennale vu Venedeg, de Gëllene Léiw gewonnen. Gewise gouf do d'Videoinstallatioun Les balayeurs du désert, wou Stroossebotzer an der Wüst stinn, Sand op Kéipercher ze kieren, an Echo, wou eng Cellistin (d'Kënschtlerin selwer) virun engem Alpen-Panorama spillt, där hir Musek sech mam rhytmesche Schäre vun de Bieseme vermëscht. Weiderhin hat se an engem aneren Deel vum Pavillon vergréissert Sandaueren opgeriicht (Personal Times), an e schalldichte Raum, ganz mat gielen Schaumkeiler agekleet. Dat Ganzt stoung ënner dem Theema "[E:r] conditionné".

D'Su-Mei Tse ass d'Duechter vun engem Chinees an enger Brittin a lieft tëscht Lëtzebuerg, Paräis a Berlin.

Wierker
 Bird Cage, zesumme mam Jean-Lou Majerus, beim Gebai K2, Lëtzebuerg-Kierchbierg

Gielercher
 Chevalier vum Ordre de Mérite du Grand-Duché de Luxembourg (Promotioun 2013)
 Prix d'art Robert-Schuman, 2001
 Edward Steichen Award Luxembourg, 2005
 SR-Medienkunstpreis, 2006

Kuckt och
 Lëscht vu lëtzebuergesche Konschtschafenden

Um Spaweck
 Hir Ausstellungen op artfacts.net
 Portrait an der woxx, vun 2003.
 Beschreiwung vun "air conditionned" um Site vum Mudam.
 Pressecommuniqué vun der Regierung nom Gewënn vum Gëllene Léiw

Kategorie:Gebuer 1973
Kategorie:Lëtzebuergesch Kënschtler
Kategorie:Chevalier de l'Ordre de Mérite du Grand-Duché de Luxembourg
Kategorie:Edward Steichen Award Luxembourg